Karácsonyi ételosztás a Blaha Lujza téren | Euronews
Írta: Gabor Acs &bullet; A legfrissebb fejlemények: 25/12/2018
Évről évre többen jelentkeznek a karácsonyi ételosztásra a budapesti Blaha Lujza téren, mint ahány rászorulót fogadni tudnak az adományozók. Idén nem alakult ki látványosan hosszú sor a Rákóczi úton, mert az akció előtt sorszámot kaptak a nélkülöző emberek.
Több helyszínen több száz tonna tartós élelmiszert és több ezer tál meleg ebédet osztott ki idén is az Ételt az Életért Alapítvány.
Egy kerekesszékes férfi az Euronews-nak elmondta, hogy kőművesként dolgozott korábban. Reggel héttől sokszor késő estig, hosszú műszakokban. Németországban dolgozott 34 hónapot, de tönkrement a szervezete, azóta nem tud dolgozni. Devizaalapú hitelének hatvanezer forintos törlesztését édesanyja fizeti helyette.
Egy fiatal nő három gyermekével jelent meg az ételosztáson. Elmesélte, hogy férje meghalt, egyedül tartja el azóta a családot. Közmunkásként a jövedelme a számlákra elég, élelmiszerre, ruházkodásra alig marad valami.
A Blaha Lujza téri ételosztás a szeretet ünnepén fontos esemény Magyarországon. A rászorulók mellett idén is érkeztek adakozók, akik a helyszínen pénzadománnyal járultak hozzá a szervezők erőfeszítéseihez.